Teiseks tendentsromaaniks on Jan Friedegärdi Offer (Ohver), kus kirjeldatakse noore maatüdruku traagilist saatust kohvikupreilina Stokholmis. Ta hukkumise põhjuseks on abordi taga­järjed, milleks teda sundis ta armastaja, keda iseloomustab nimi Mörk (Pime). Lugu on vastumeelselt jube. Noor tüdruk pole mitte ainult Mörki, vaid kogu ühiskonna ohver, kes jätab oma  indiviide kõige tooremasse teadmatusse. Kirjaniku rahulik-asjalik hääl ja na­pisõnaline konkreetne stiil annavad jutustusele veenva tõsiduse.